पूजा-पाठ, मंत्र जप और ध्यान के साथ ही आज कर सकते हैं 10 शुभ काम, मन होगा शांत और मिलेगा धर्म लाभ
आज (शनिवार, 29 जुलाई) एकादशी है। वैसे अधिक मास तो हर तीन साल में एक बार आता है, लेकिन सावन और अधिक मास का योग 19 साल बाद बना है। इस महीने की वजह से संवत् 2080 में 12 नहीं 13 महीने रहेंगे। Along with worshiping, we should chant mantras and do meditation on padmini ekadashi, 29th July, adhik mas ekadashi on saturday
आज (शनिवार, 29 जुलाई) एकादशी है। वैसे अधिक मास तो हर तीन साल में एक बार आता है, लेकिन सावन और अधिक मास का योग 19 साल बाद बना है। इस महीने की वजह से संवत् 2080 में 12 नहीं 13 महीने रहेंगे। शनिवार को सावन अधिक मास के शुक्ल पक्ष की एकादशी है, इसे पद्मिनी एकादशी कहा जाता है।
उज्जैन के ज्योतिषाचार्य पं. मनीष शर्मा के मुताबिक, अधिक मास की एकादशी का महत्व काफी अधिक रहता है। सावन, अधिक मास, एकादशी और शनिवार के शुभ योग में किए गए धर्म-कर्म, पूजा-पाठ से अक्षय पुण्य मिलता है, नकारात्मक विचार दूर होते हैं और मन शांत होता है। जानिए इस दिन कौन-कौन से शुभ काम किए जा सकते हैं...
शिवजी का अभिषेक करें
शिवलिंग पर तांबे के लोटे से जल चढ़ाएं और चांदी के लोटे से दूध चढ़ाकर अभिषेक करें। अभिषेक करते समय ऊँ नम: शिवाय मंत्र का जप करते रहें। जल-दूध और फिर जल चढ़ाने के बाद बिल्व पत्र, आंकडे़ के फूल, धतूरा, गुलाब से शिवलिंग का श्रृंगार करें। चंदन का तिलक लगाएं। जनेऊ, नारियल, हार-फूल और अन्य पूजन सामग्री चढ़ाएं। धूप-दीप जलाएं। मिठाई का भोग लगाएं और आरती करें।
महालक्ष्मी के साथ करें विष्णु जी का अभिषेक
विष्णु-लक्ष्मी की प्रतिमा का केसर मिश्रित दूध से अभिषेक करें। इसके लिए दक्षिणावर्ती शंख का इस्तेमाल करें। हार-फूल, खासतौर पर पीले फूलों से श्रृंगार करें, पीले वस्त्र चढ़ाएं। देवी-देवता श्रृंगार करें। मिठाई का भोग तुलसी के साथ लगाएं। धूप-दीप जलाकर आरती करें। एकादशी की शाम तुलसी और शालिग्राम की पूजा करनी चाहिए।
शनिदेव को चढ़ाएं तेल
एकादशी और शनिवार के योग में शनिदेव का अभिषेक तेल से करें। तेल शनिदेव को खासतौर पर चढ़ाया जाता है। इस दिन तेल का दान भी करना चाहिए। ज्योतिष के मुताबिक शनि को तेल चढ़ाने से कुंडली के शनि दोषों का असर कम होता है। शनि को काले तिल, नीले फूल चढ़ाएं। सरसों के तेल का दीपक जलाकर आरती करें।
तुलसी की करें पूजा
एकादशी की सुबह तुलसी को जल चढ़ाएं और शाम को तुलसी के पास दीपक जलाएं। परिक्रमा करें। शालिग्राम जी के साथ तुलसी का पूजा करें। तुलसी को चुनरी चढ़ाएं।
हनुमान जी के सामने करें राम नाम का जप
शनिवार को हनुमान जी की भी विशेष पूजा करनी चाहिए। इस दिन हनुमान जी के सामने दीपक जलाएं और राम नाम का जप करें। जप कम से कम 108 बार करें। आप चाहें तो सुंदरकांड या हनुमान चालीसा का पाठ कर सकते हैं। हनुमान जी का चोला चढ़वाएं। सिंदूर और चमेली का तेल चढ़ाएं।
सुहाग का सामान करें दान
किसी जरूरतमंद महिला को सुहाग का सामान जैसे लाल साड़ी, चूड़ियां, कुमकुम, बिंदी आदि चीजों का दान करें। इस दिन अनाज, पैसा, जूते-चप्पल, कपड़े और छाते का दान करें।
गायों को खिलाएं हरी घास
इस दिन किसी गोशाला में गायों की देखभाल करें। गायों के लिए धन का दान करें, हरी घास खिलाएं।
बाल गोपाल को लगाएं माखन-मिश्री का भोग
एकादशी पर बाल गोपाल की खास पूजा करनी चाहिए। इस दिन भगवान का अभिषेक करें और नए वस्त्र पहनाएं। चंदन से तिलक करें। माखन-मिश्री का भोग तुलसी के साथ लगाएं। कृं कृष्णाय नम: मंत्र का जप करें।
नदी स्नान और तीर्थ दर्शन करें
इस दिन अपने शहर के आसपास किसी पवित्र नदी में स्नान करना चाहिए। स्नान के बाद किसी पौराणिक महत्व वाले मंदिर में दर्शन करें। 
मंत्र जप के साथ ही ध्यान जरूर करें
पूजा में मंत्र जप के साथ ही ध्यान करेंगे तो बेहतर रहेगा। ध्यान करने के लिए आंखें बंद करके अपना पूरा ध्यान दोनों आंखों के बीच आज्ञा चक्र पर लगाना चाहिए। सांस की गति सामान्य रखें। ध्यान करने से मन शांत होता है और सकारात्मकता बढ़ती है।